钦定古今图书集成/方舆汇编/边裔典/第056卷 > 北魏
## 钦定古今图书集成/方舆汇编/边裔典/第056卷 > 北魏

### 文成帝太安元年十月波斯国遣使朝贡

和平二年八月波斯国遣使朝献。

按：以上《魏书文成帝本纪》云云。

### 献文帝天安元年三月波斯国遣使朝贡

### 皇兴二年四月波斯国遣使朝献

按：以上《魏书献文帝本纪》云云。

### 孝文帝承明元年二月波斯国遣使朝贡

按：《魏书孝文帝本纪》云云。

### 宣武帝正始四年十月波斯国遣使朝献

按：《魏书宣武帝本纪》云云。

### 孝明帝熙平二年四月波斯国遣使朝献

按：《魏书孝明帝本纪》云云。

### 神龟元年波斯国遣使朝献

按《魏书孝明帝本纪》云云。按《波斯传》：“波斯国都宿
利城，在忸密西，古条支国也。去代二万四千二百二
十八里。城方十里，户十馀万，河经其城中南流。土地
平正，出金、银、𨱎石、珊瑚、琥珀、车渠、玛瑙，多大真珠、颇
梨、瑠璃、水精、瑟瑟、金刚、火齐、镔铁、铜、锡、朱砂、水银、绫、
锦、叠、毼、氍毹、毾㲪、赤麞皮及薰陆、郁金、苏合、青木等
香”，胡椒、荜拨、石蜜、千年枣、香附子、诃梨勒、无食子、盐
绿、雌黄等物。气候暑热，家自藏冰。地多沙碛，引水灌
溉。其五谷及鸟兽等，与中夏略同。无稻及黍稷。土出
名马、大驴及驼，往往有日行七百里者，富室至有数
千头。又出白象、师子大鸟，卵有鸟形如橐驼，有两翼，
飞而不能高。食草与肉，亦能啖火。其王姓波氏，名斯。
坐金羊床，戴金花冠，衣锦袍，织成帔，饰以真珠宝物。
其俗，丈夫剪发，戴白皮帽，贯头衫，两厢近下开之，亦
有巾帔，缘以织成。妇女服大衫，披大帔。其发前为髻，
后披之，饰以金银花，仍贯五色珠，络之于膊。王于其
国内别有小牙十馀所，犹中国之离宫也。每年四月
出游处之，十月乃还。王即位以后，择诸子内贤者，密
书其名，封之于库，诸子及大臣皆莫知之也。王死，众
乃发书视之，其封内有名者，即立以为王。馀子出，各
就边任，兄弟更不相见也。国人号王曰“医囋”，妃曰《防
步率》。王之诸子曰“杀野。”《大官》有摸胡坛，掌国内狱讼；
泥忽汗掌库藏，开禁《地早》，掌文书及众务。次有遏罗
诃地，掌王之内事，薛波勃掌四方兵马，其下皆有属
官，分统其事。兵有甲槊、圆排、剑、弩、弓箭，战兼乘象，百
人随之。其刑法，重罪悬诸竿上，射杀之；次则系狱，新
王立乃释之；轻罪则劓刖若髡，或剪半鬓及系牌于
项，以为耻辱。犯彊盗者，系之终身；奸贵人妻者，男子
流，妇人割其耳鼻。赋税则准地输银钱。俗事火神、天
神，文字与《胡书》异。多以姊妹为妻妾，自馀婚合，亦不
择尊卑。诸夷之中，最为丑秽矣。百姓女年十岁以上
有姿貌者，王收养之，有功勋人，即以分赐。死者多弃
尸于山，一月著服。城外有人别居，唯知丧葬之事，号
为“不净人。”若入城市，摇铃自别。以六月为岁首，尤重七月七日、十二月一日。其日，人庶以上，各相命召，设
会作乐，以极懽娱。又每年正月二十日，各祭其先死
者神龟中其国遣使上书贡物云：“大国天子，天之所
生，愿日出处，常为汉中天子。波斯国王居和多千万
敬拜。”朝廷嘉纳之。自此每使朝献。

按《伽蓝记》，“炖煌人宋云宅与惠生向西域取经。十一
月初入波斯，国境甚狭，七日行过。人民山居，资业穷
煎，风俗凶慢，见王无礼。国王出入，从者数人。其国有
水，昔日甚浅，后山崩绝流，变为二池，毒龙居之，多有
灾异。夏喜暴雨，冬则积雪，行人由之，多致艰难。雪有
白光，照耀人眼，令人闭目，茫然无见。祭祀龙王，然后
平复。”

### 正光二年五月波斯国遣使朝贡

按：《魏书孝明帝本纪》云云。

正光三年七月波斯国遣使朝贡。

按：《魏书孝明帝本纪》云云。

### 西魏废帝二年波斯国遣使来献方物

按《周书本纪》不载按《周书西域传》云云。